KIRJALLINEN KYSYMYS E-2847/01 esittäjä(t): Ari Vatanen (PPE-DE) komissiolle. Moselin sekä Saône- ja Rhône-jokien välinen laaja vesiliikenneyhteys.



Virallinen lehti nro 115 E , 16/05/2002 s. 0174 - 0175



KIRJALLINEN KYSYMYS E-2847/01 esittäjä(t): Ari Vatanen (PPE-DE) komissiolle (17. lokakuuta 2001) Aihe: Moselin sekä Saône- ja Rhône-jokien välinen laaja vesiliikenneyhteys Komissiota on pyydetty tutkimaan, voisiko Moselin sekä Saône- ja Rhône-jokien välinen vesiliikenneyhteys olla Euroopan kannalta hyödyllinen. Tarvittavien kanavien rakentaminen Moselin, Saônen ja Rhônen liittämiseksi toisiinsa edellyttäisi, että myös Välimeri, Mustameri, Pohjanmeri ja Baltianmeri liitettäisiin toisiinsa joki- ja kanavajärjestelmän avulla. Seinen, Reinin, Rhônen ja Moselin vesialueet ovat vaarassa jäädä umpikujiksi, jos pohjois-etelä-akselin taloudellista toimintaa merkittävien kulkuväylien keskellä ei voida kehittää. Edellä mainittu järjestelmä tarjoaisi seuraavia etuja: - jokainen 3 000 tonnin laiva vastaa noin 200 rekka-autoa, mikä keventäisi tieliikennettä ja olisi luonnollisesti ympäristön kannalta edullista; - jokaisen kontin kustannukset (tonni/kilometri) ovat arviolta puolet rautatierahdin hinnasta; - vesivoimaan perustuvat järjestelmät ovat ilmastonmuutoksista tehdyn Kioton pöytäkirjan tavoitteiden mukaisia. Mosel-joen ja Saône-joen välisen laajan vesiliikenneyhteyden toteutuskustannukset olisivat noin 4 miljardia euroa, ja tämän summan avulla voitaisiin välttää kansainvälisen liikenteen suurimpien virtausten risteymäkohdan tukkeutuminen. Mitä mieltä komissio on tällaisesta hankkeesta? Aikooko komissio toteuttaa tutkimuksia, joiden tarkoituksena on arvioida hankkeen edut ja toteuttamiskelpoisuus? Mitkä olisivat yhteisön rahoitusmahdollisuudet (esim. Euroopan laajuisen verkon yhteydessä)? Loyola de Palacion komission puolesta antama vastaus (30. marraskuuta 2001) Komissio on saanut vuonna 2000 Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä 18 päivänä syyskuuta 1995 annetun neuvoston asetuksen (EY) N:o 2236/95(1) perusteella kaksi rahoitustukihakemusta, jotka koskevat Moselin sekä Sâone- ja Rhône-jokien yhdysliikennehanketta. Hakemukset koskivat Moselin siltojen korottamista sekä Moselin syventämistä koskevan selvityksen tekoa ja itse työtä. Kun hakemukset oli tutkittu, näytti siltä, että hankkeiden teknistä toteutuskelpoisuutta ei ollut osoitettu. Haetut määrät olivat lisäksi alle yhden miljoonan euron. Parlamentti on suositellut, ettei komissio yleensä myöntäisi yhtä miljoonaa euroa pienempiä rahoitustukia Euroopan laajuiseen verkkoon liittyviin hankkeisiin. Ottaen huomioon vuonna 2000 käytettävissä olevan kokonaisbudjetin komissio päätti yhdessä Ranskan viranomaisten kanssa antaa etusijan teknisesti toteutuskelpoisemmille ja kalliimmille Ranskassa toteutettaville hankkeille. Valkoisessa kirjassa Eurooppalainen liikennepolitiikka vuoteen 2010: valintojen aika(2) tunnustetaan vesiliikenteen erityinen tehokkuus energiankulutuksen ja tilankäytön suhteen. Komissio toteaa tässä yhteydessä, että Moselin sekä Sâone- ja Rhône-jokien yhdysliikenne olisi ainoa jokiyhteys, joka yhdistäisi Pohjanmeren Välimereen, koska asianomainen jäsenvaltio on virallisesti luopunut Reinin ja Rhônen kanavahankkeesta. Komission 2 päivänä lokakuuta 2001 hyväksymässä ehdotuksessa Euroopan parlamentin ja neuvoston päätökseksi yhteisön suuntaviivoista Euroopan laajuisten verkkojen kehittämiseksi liikenteen alalla 23 päivänä heinäkuuta 1996 tehdyn päätöksen N:o 1692/96/EY(3) muuttamisesta(4) Moselin sekä Sâone- ja Rhône-jokien yhteys mainitaan suunniteltuna vesiliikennekelpoisena yhteytenä vesiliikenneväyläverkon kartassa. Päätöksen 11 artiklan mukaan uudenaikaistamistöiden tai töiden, joilla luodaan uusi vesiliikenneyhteys kyseisellä akselilla, pitäisi mahdollistaa se, että väylällä lopulta saavutetaan luokka Va/Vb, jolloin sillä voisivat liikennöidä 3 000 tonnin alukset. Mikäli Moselin sekä Sâone-ja Rhône-jokien yhdysliikenteestä tehdään uusi hakemus, komissio tutkii uudelleen mahdollisuudet edellä mainittuun asetukseen perustuvaan rahoitustukeen hankkeen ansioiden ja käytettävissä olevan budjetin perusteella. (1) EYVL L 228, 23.9.1995. (2) KOM(2001) 370 lopullinen. (3) EYVL L 228, 9.9.1996. (4) KOM(2001) 544 lopullinen.